L-Unjoni Ewropea u r-Repubblika tal-Moldova (minn hawn il quddiem "il-Moldova") illum kellhom l-ewwel laqgħa tal-Kunsill ta' Assoċjazzjoni skont il-Ftehim ta' Assoċjazzjoni l-ġdid. L-UE u l-Moldova reġgħu kkonfermaw ir-rieda komuni biex jimplimentaw l-impenji tagħhom rigward l-assoċjazzjoni politika u l-integrazzjoni ekonomika tal-Moldova mal-UE. Iż-żewġ naħat enfasizzaw id-determinazzjoni tagħhom li jaħdmu għal suċċess fis-Summit tas-Sħubija tal-Lvant f'Riga f'Mejju. Il-Kunsill ta' Assoċjazzjoni laqa' l-applikazzjoni proviżorja tal-Ftehim ta' Assoċjazzjoni bejn l-UE u l-Moldova inkluża ż-Żona ta' Kummerċ Ħieles Approfondita u Komprensiva tiegħu mill-1 ta' Settembru u enfasizza l-importanza tar-ratifika f'waqtha ta' dan il-Ftehim mill-Istati Membri kollha tal-UE skont il-proċeduri nazzjonali tagħhom. Il-Ftehim ta' Assoċjazzjoni ser ikun il-bażi li fuqha l-Moldova tipproċedi bl-aġenda ta' riforma u l-modernizzazzjoni ekonomika tagħha fis-snin li ġejjin. Il-Kunsill ta' Assoċjazzjoni nieda l-qafas istituzzjonali ta' kooperazzjoni msaħħa bl-adozzjoni ta' regoli ta' proċedura. Iż-żewġ partijiet reġgħu kkonfermaw l-objettiv komuni tagħhom li jibnu Moldova demokratika, stabbli u prospera. Il-Kunsill ta' Assoċjazzjoni rrikonoxxa l-importanza li jingħata impetu ġdid lir-riformi politiċi u ekonomiċi ferm meħtieġa fil-Moldova. B'mod partikolari, l-UE enfasizzat il-ħtieġa li jiżdiedu l-isforzi dwar il-prevenzjoni u l-ġlieda kontra l-korruzzjoni u dwar ir-riforma tas-settur tal-ġustizzja, u li jiġu indirizzati b'mod urġenti d-dgħufijiet fis-settur finanzjarju. Titjib fil-klima tan-negozju u tal-investiment u l-iżgurar ta' sostenibbiltà tar-riformi ekonomiċi li għaddejjin bħalissa ser ikunu ta' benefiċċju għas-soċjetà inġenerali. L-UE affermat mill-ġdid ir-rieda tagħha li tkompli tappoġġa lill-Moldova lejn dawn l-għanijiet. Barra minn hekk, il-Kunsill ta' Assoċjazzjoni enfasizza l-importanza li titkompla u tiġi intensifikata politika li tinvolvi b'mod sħiħ lis-soċjetà kollha. Il-Kunsill ta' Assoċjazzjoni laqa' l-implimentazzjoni b'suċċess tas-sistema ta' vjaġġar mingħajr viża, filwaqt li enfasizza li 360 000 ċittadin mir-Repubblika tal-Moldova kollha vjaġġaw mingħajr viża lejn iż-żona ta' Schengen bejn April u Diċembru 2014. Il-Kunsill ta' Assoċjazzjoni nnota ż-żieda sostanzjali fl-assistenza tal-UE għall-Moldova f'dawn l-aħħar snin, b'ammont li jista' jilħaq sa € 410 miljun disponibbli għall-perjodu 2014-2017. L-UE appellat lill-Moldova biex tagħmel l-aħjar użu minn din l-assistenza sabiex twettaq ir-riformi ambizzjużi previsti fil-Ftehim ta' Assoċjazzjoni u l-Aġenda ta' Assoċjazzjoni. Hija laqgħet il-fatt li l-ħidma ta' implimentazzjoni rigward iż-Żona ta' Kummerċ Ħieles Approfondita u Komprensiva nbdiet bla xkiel mill-1 ta' Settembru u apprezzat iż-żieda sostanzjali tal-esportazzjonijiet mill-Moldova lejn l-UE fl-2014. Il-Kunsill ta' Assoċjazzjoni kkonferma li l-kooperazzjoni bejn l-UE u l-Moldova fil-qasam tal-enerġija hija prijorità, waqt li laqa' b'mod partikolari l-inawgurazzjoni tal-interkonnettur tal-gass Iași-Ungheni f'Awwissu 2014 u l-bidu tal-konsenja tal-gass mir-Rumanija għall-Moldova f'Marzu 2015. Il-Kunsill ta' Assoċjazzjoni fakkar fl-importanza li titkompla l-ħidma dwar il-pipeline Ungheni-Chisinau bħala pass ulterjuri lejn id-diversifikazzjoni tal-provvisti bil-għan li tiżdied is-sigurtà tal-enerġija fuq il-livell ta' pajjiż u dak reġjonali. Il-Kunsill ta' Assoċjazzjoni laqa' l-parteċipazzjoni tal-Moldova fil-programm tal-UE għall-Kompetittività tal-Intrapriżi u l-Intrapriżi Żgħar u ta' Daqs Medju "COSME" u l-assoċjazzjoni tagħha mal-Programm tal-UE dwar ir-Riċerka u l-Innovazzjoni "Orizzont 2020", billi l-Moldova hija l-ewwel Sieħeb tal-Lvant li ngħaqad ma' dawn il-programmi. Il-Kunsill enfasizza wkoll l-importanza tal-parteċipazzjoni tal-Moldova fil-programm Erasmus+ li jappoġġa l-mobbiltà tal-istudenti u kooperazzjoni akkademika. Il-Moldova u l-UE kkonkludew ukoll in-negozjati dwar il-ftehim għall-parteċipazzjoni fil-Programm Ewropa Kreattiva, li ser jipprovdi aktar opportunitajiet biex jissaħħu r-relazzjonijiet fil-qasam tal-kultura. Barra minn hekk il-Kunsill ta' Assoċjazzjoni ddiskuta l-kooperazzjoni fl-oqsma tal-ekonomija, l-agrikoltura, u l-ambjent. Il-Kunsill ta' Assoċjazzjoni enfasizza l-importanza li jiġu intensifikati l-isforzi sabiex tinstab soluzzjoni komprensiva u paċifika għall-konflitt Transnistrijan li tkun ibbażata fuq is-sovranità u l-integrità territorjali tar-Repubblika tal-Moldova bi status speċjali għat-Transnistrija. Huwa ħeġġeġ lin-naħat biex iġeddu l-impenn kostruttiv tagħhom fir-rigward tat-taħditiet ta' riżoluzzjoni, waqt li jistenna b'interess kontribut sostanzjali fit-taħditiet 5+2 li jmiss fil-futur qrib u djalogu intensifikat fil-formati kollha. L-UE enfasizzat li l-Ftehim ta' Assoċjazzjoni inkluż iż-Żona ta' Kummerċ Ħieles Approfondita u Komprensiva tiegħu joffri opportunitajiet għat-territorju kollu tal-Moldova li hu rikonoxxut internazzjonalment u li l-UE tinsab lesta biex tappoġġa l-implimentazzjoni kompleta tiegħu għall-benefiċċju tal-poplu kollu tal-Moldova u s-sħab internazzjonali tagħha. Ara l-paġna tal-laqgħa